14. ΝΟΜΟΣ υπ’ αριθ. 87 της 8/11 Μαΐου 1943 Περί συμπληρώσεως και επεξηγήσεως του περί συστάσεως εν εκάστω Νομώ Επιτροπών επί της δημοσίας ασφαλείας από 19/21 Απρ. 1924 Ν.Δ/τος. Άρθρ.1.-Αρμοδία Επιτροπή ν’ αποφανθή επί της εκτοπίσεως ή μη επικινδύνων προσώπων εις την Δημοσίαν Ασφάλειαν εν γένει, είναι η εδρεύουσα εις την έδραν της Αστυνομικής Διευθύνσεως ή της Διοικήσεως Χωροφυλακής εις ην αστυνομικώς υπάγεται η Υπηρεσία Χωροφυλακής ή Αστυνομίας Πόλεων, ήτις προτείνει την εκτόπισιν. Το αυτό ισχύει και ως προς την αρμοδιότητα του Νομάρχου δια τους υπόπτους ζωοκλοπής. Άρθρ.2.-Η αληθής έννοια του εδαφ. 1 του άρθρ. 2 του Ν.Δ. της 19 Απρ. 1924 «περί συστάσεως Επιτροπών Δημοσίας Ασφαλείας» είναι ότι εν τη εννοία του όρου τελεία αποκατάστασις της Δημοσίας Ασφαλείας, εμπεριέχεται η δυνατότης της συλλήψεως των υπόπτων τελέσεως αξιοποίνων πράξεων υπό των εντεταλμένων αρμοδίων οργάνων και παραπομπή των εις την Επιτροπήν Ασφαλείας ή τον Νομάρχην προκειμένου περί ζωοκλεπτών. 